《苏武归汉图一首》
宋代·沈辽

苏武不辱汉廷节，生辞匈奴归北阙。胡服椎髻李将军，反袂悲号与武别。

阴山茫茫天将雪，北风吹旗旗欲裂。金瓶酾酒具未设，胡儿解鞍沙上歇。

使者左骖黄金玦，紫骝白颠推奇骨。

山前牧羊原野阔，汉日正斜发未〗发。

从官挥涕不敢谒，掺袪欲究胸中说。青海厄穷十九年，来时壮强今白发。

同行吏士半物故，韬中节旄尽落脱。将军鸷忿不可夺，老母已诛族已灭。

心知罪恶上通天，甘死胡尘同断蘖。功名逆顺虽不类，胡汉死生从此决。

夙昔遗芳在图史，追想山川一骚屑。巧工寓意在恍惚，墨妙笔精世称绝。

唯有千秋不断情，至今亭亭陇头月。

作者简介：沈辽(1032—1085)，字睿达，宋钱塘(今余杭)人。沈遘的弟弟，《梦溪笔谈》作者沈括的同族兄弟。自幼嗜读《左传》、《汉书》，曾巩、苏轼、黄庭坚常与之唱和，王安石、曾布皆习其笔法。本无意于功名，王安石曾有“风流谢安石，潇洒陶渊明”之称。后由三司使吴充举荐，负责监内藏库。